Επιπλέον, η διαθεσιμότητα των αρχικών παγκόσμιων προτύπων 5G έως το τέλος του 2019 συγκαταλέγεται στις πρωτοβουλίες του σχεδίου δράσης 5G. Η διαλειτουργικότητα και τα πρότυπα αποτελούν σκέλη της οικοδόμησης μιας ευρωπαϊκής οικονομίας δεδομένων, που έχει στόχο την προώθηση της καλύτερης δυνατής χρήσης του δυναμικού των ψηφιακών δεδομένων προς όφελος της οικονομίας και της κοινωνίας. Η πρόταση κανονισμού για την ιδιωτική ζωή και τις ηλεκτρονικές επικοινωνίες επιδιώκει την καθιέρωση τυποποιημένων εικονιδίων, προκειμένου να παρουσιάζεται με ευδιάκριτο και κατανοητό τρόπο επισκόπηση της συλλογής πληροφοριών που μεταδίδονται από τον τερματικό εξοπλισμό, ο σκοπός της συλλογής, το πρόσωπο που είναι υπεύθυνο για αυτήν και κάθε μέτρο που μπορεί να λάβει ο τελικός χρήστης του τερματικού εξοπλισμού για την ελαχιστοποίηση της συλλογής αυτής. Το Ιούλιο του 2016, στο πλαίσιο της ανακοίνωσης με τίτλο «Ενίσχυση του συστήματος κυβερνοανθεκτικότητας της Ευρώπης και προώθηση ανταγωνιστικού και καινοτόμου κλάδου ασφάλειας στον κυβερνοχώρο», ανακοινώθηκε η πρωτοβουλία που αφορά το στρατηγικό σχέδιο για την αντιμετώπιση μεγάλης κλίμακας συμβάντων στον κυβερνοχώρο σε επίπεδο ΕΕ, στο πλαίσιο της οποίας η έλλειψη διαλειτουργικών λύσεων (τεχνικών προτύπων), πρακτικών (προτύπων διεργασιών) και μηχανισμών πιστοποίησης σε επίπεδο ΕΕ αναγνωρίζονται ως κενά που επηρεάζουν την ενιαία αγορά στον τομέα της ασφάλειας στον κυβερνοχώρο. Το φθινόπωρο προβλέπεται να εκδοθεί ανακοίνωση σχετικά με τα τυποποιημένα διπλώματα ευρεσιτεχνίας ουσιώδους σημασίας, με την οποία θα παρέχονται διευκρινίσεις για τη διαμόρφωση ενός ισορροπημένου και βιώσιμου πλαισίου.

Ορισμένες δράσεις υλοποιούνται μέσω των σχετικών συμπράξεων δημόσιου και ιδιωτικού τομέα (ΣΔΙΤ), όπως η Συμμαχία για την καινοτομία στο διαδίκτυο των πραγμάτων (Alliance for Internet of Things Innovation – AIOTI) , η ΣΔΙΤ για υποδομές 5G, η ΣΔΙΤ για την αξία των μαζικών δεδομένων (Big Data Value Association – BDVA), η ΣΔΙΤ για τα εργοστάσια του μέλλοντος (Factories of the Future – FoF), ο Ευρωπαϊκός οργανισμός για την ασφάλεια στον κυβερνοχώρο (ECSO), και μέσω έργων ανάπτυξης και καινοτομίας στο πλαίσιο του προγράμματος «Ορίζοντας 2020».

Επιπλέον, οι ανάγκες τυποποίησης στον τομέα των ΤΠΕ που υποβοηθούν τις ενωσιακές πολιτικές περιγράφονται στην έκδοση του κυλιόμενου προγράμματος για την τυποποίηση στον τομέα των ΤΠΕ για το 2017, το οποίο καταρτίζεται από τις υπηρεσίες της Ευρωπαϊκής Επιτροπής σε συνεργασία με την πολυμερή πλατφόρμα φορέων για την τυποποίηση των ΤΠΕ, και έχει εναρμονιστεί με τις προτεραιότητες που προσδιορίζονται στην ανακοίνωση της Επιτροπής για τις προτεραιότητες τυποποίησης στον τομέα των ΤΠΕ.

Το έργο αυτό είναι χρήσιμο και για την προσβασιμότητα προϊόντων και υπηρεσιών στην ΕΕ. Θα πρέπει ακόμα να επιταχυνθούν οι προσπάθειες για την ενσωμάτωση της διάστασης της προσβασιμότητας, σύμφωνα με την προσέγγιση «Σχεδιασμός για όλους», με στόχο την ενσωμάτωση θεμάτων αναπηρίας στις σχετικές διαδικασίες τυποποίησης.

Επιπλέον, στο παράρτημα παρατίθενται πιθανά αιτήματα τυποποίησης που σχετίζονται με την τυποποίηση στον τομέα των ΤΠΕ.

2.2.Δράσεις που υποβοηθούν τη στρατηγική για την ενεργειακή ένωση

Ο ταχύς ρυθμός και η κλίμακα του ψηφιακού μετασχηματισμού επηρεάζει πολλούς βιομηχανικούς κλάδους, συμπεριλαμβανομένου του τομέα της ενέργειας. Η διερεύνηση της αλληλεπίδρασης μεταξύ της ψηφιοποίησης και της ενεργειακής ένωσης αποτελεί προτεραιότητα. Η τυποποίηση αναμένεται να συμβάλλει στη γοργή μετάβαση σε μια ολοκληρωμένη εσωτερική αγορά που θα είναι απαλλαγμένη από τις ανθρακούχες εκπομπές, και, ως εκ τούτου, συνιστά προτεραιότητα για την ενεργειακή ένωση. Για τον σκοπό αυτόν, η τυποποίηση αναγνωρίζεται επίσης ως σημαντικός κινητήριος μοχλός για την υιοθέτηση τεχνολογιών χαμηλών ανθρακούχων εκπομπών από την αγορά στην ανακοίνωση της Επιτροπής με τίτλο «Επιτάχυνση της καινοτομίας στον τομέα της καθαρής ενέργειας». Συγκεκριμένες δράσεις θα πρέπει να εστιάζουν στη διασύνδεση των δικτύων ηλεκτρικής ενέργειας, να στηρίζουν τις διαφοροποιημένες πηγές εφοδιασμού με αέριο και να ενσωματώνουν τις ανανεώσιμες πηγές ενέργειας στο μείγμα της κατανάλωσης. H τυποποίηση συμβάλλει ήδη στην ενεργειακή απόδοση και στον μετριασμό της ζήτησης ειδικότερα όσον αφορά τα κτίρια, με τη θέσπιση μιας νέας δέσμης προτύπων για την ενεργειακή απόδοση των κτιρίων. Θα πρέπει ωστόσο να καταβληθούν περαιτέρω προσπάθειες για να βελτιωθεί η μέτρηση της ενεργειακής κατανάλωσης των συσκευών και να υποστηριχθούν οι έξυπνες πόλεις μέσω της σύναψης πράσινων δημόσιων συμβάσεων για καινοτόμα προϊόντα.

Οι στόχοι αυτοί έχουν ως αποτέλεσμα, μεταξύ άλλων, την υπό εξέλιξη ανάπτυξη ενός προτύπου για την παρακολούθηση σε τοπικό και περιφερειακό επίπεδο της ποιότητας του ατμοσφαιρικού αέρα με κινητές και φορητές συσκευές παρακολούθησης που συνάδουν με τους στόχους για την ποιότητα των δεδομένων που τίθενται στις οδηγίες για την ποιότητα του ατμοσφαιρικού αέρα (2008/50/ΕΚ και 2004/107/ΕΚ).

Στο πλαίσιο των φιλόδοξων στόχων της ΕΕ για την απαλλαγή των μεταφορικών αναγκών από τις ανθρακούχες εκπομπές, η τυποποίηση θα πρέπει να παρέχει στους κατασκευαστές οχημάτων ευκαιρίες για τη μετάβαση σε πιο καθαρά μέσα μεταφοράς, που θα καθιστούν δυνατή τη μείωση της κατανάλωσης καυσίμων και θα περιορίζουν ακόμη περισσότερο τις εκπομπές CO2 και άλλων ρύπων.

Απαιτείται ακόμη μεγαλύτερη στήριξη με τη βοήθεια της τυποποίησης για να περιοριστεί η χαμηλή ενεργειακή απόδοση των κτιρίων, μέσω της παροχής επαρκούς πληροφόρησης στους τελικούς καταναλωτές σχετικά με την απόδοση των συστημάτων κεντρικής θέρμανσης και ψύξης. Τούτο θα συνέβαλε στις προσπάθειες που καταβάλλονται παγκοσμίως για μείωση των εκπομπών αερίων θερμοκηπίου και της κατανάλωσης καυσίμων και θα απέβλεπε παράλληλα στην ενίσχυση της συνεργασίας με περιοχές και χώρες εκτός ΕΕ.

Στο πλαίσιο της εφαρμογής της στρατηγικής της ΕΕ για την πράσινη υποδομή, έχουν προκύψει ανάγκες τυποποίησης σε σχέση με τα υλικά δομικά στοιχεία, οι οποίες συνίστανται στην εναρμόνιση των προτύπων, στη συμπερίληψη ή την ενίσχυση της έννοιας και των αρχών της πράσινης υποδομής στις διάφορες κατηγορίες προτύπων (επιδόσεις, διαδικασία, μεθοδολογία), καθώς και στη διαλειτουργικότητα των τεχνικών προτύπων που εφαρμόζονται σε διαφορετικά στάδια των έργων (σχεδιασμός, μελέτη και κατασκευή).

2.3.Δράσεις που υποβοηθούν τη διαστημική στρατηγική για την Ευρώπη

Η Επιτροπή έχει αναλάβει τη λειτουργία τριών δορυφορικών προγραμμάτων (προσδιορισμού θέσης με το Galileo, πλοήγησης με το EGNOS και παρατήρησης με το Copernicus). Τα προγράμματα αυτά, δεδομένου του οικονομικού δυναμικού των υπηρεσιών και των δεδομένων που θα προσφέρουν στις επιχειρήσεις και το ευρύ κοινό, είναι ζωτικής σημασίας για την ανταγωνιστικότητα της ΕΕ. Η Επιτροπή ενθαρρύνει την υιοθέτηση διαστημικών λύσεων με τη χρήση μέτρων και σχεδίων τυποποίησης, αλλά και με την ενσωμάτωση του διαστήματος στις μελλοντικές στρατηγικές που αφορούν π.χ. τα αυτόνομα και συνδεδεμένα οχήματα, τους σιδηροδρόμους, τις αερομεταφορές και τα μη επανδρωμένα οχήματα αέρος.

2.4.Δράσεις που υποβοηθούν το σχέδιο δράσης για την κυκλική οικονομία

Η Επιτροπή, στην έκθεση σχετικά με την υλοποίηση του σχεδίου δράσης για την κυκλική οικονομία, καλεί τους ΕΟΤ να αναπτύξουν γενικά πρότυπα για την ανθεκτικότητα, τη δυνατότητα επαναχρησιμοποίησης, την ανακυκλωσιμότητα, καθώς και να συντάξουν έγγραφα τεκμηρίωσης σχετικά με πτυχές της απόδοσης των υλικών (συμπεριλαμβανομένης της χρήσης κρίσιμων πρώτων υλών) ορισμένων προϊόντων.

Η εναρμόνιση των προτύπων θα συμβάλλει στη βελτίωση της ασφάλειας και της αποτελεσματικότητας των λιπασμάτων με σήμανση CE. Οι παραγωγοί θα είναι σε θέση να προσφέρουν τα προϊόντα τους σε περισσότερες κατηγορίες πελατών, ωφελούμενοι έτσι από ενδεχόμενες υψηλότερες τιμές χάρη στην εγγύηση ποιότητας της αναγνωρισμένης σήμανσης CE. Σύμφωνα με εκτιμήσεις, περίπου 120 000 θέσεις εργασίας θα μπορούσαν να δημιουργηθούν χάρη στην ανακύκλωση βιολογικών αποβλήτων και τη μετατροπή τους σε λιπάσματα οργανικής βάσης. Η έρευνα, η καινοτομία και οι επενδύσεις στην κυκλική οικονομία θα ενθαρρυνθούν και θα δημιουργήσουν αξία από εγχώριας προέλευσης δευτερογενείς πόρους που σε διαφορετική περίπτωση θα απορρίπτονταν ως απόβλητα.

2.5.Δράσεις που υποβοηθούν το σχέδιο δράσης για την άμυνα

Η ευρωπαϊκή αγορά στον τομέα της άμυνας πάσχει από κατακερματισμό και ανεπαρκή βιομηχανική συνεργασία. Σύμφωνα με το σχέδιο δράσης για την ευρωπαϊκή άμυνα, η Επιτροπή έχει δεσμευτεί να υποστηρίξει την ανάπτυξη προτύπων στον τομέα της άμυνας, τα οποία έχουν χαρακτηριστεί από τα κράτη μέλη ως αναγκαία για συνεργατικά έργα σε τομείς προτεραιότητας.

2.6.Δράσεις που υποβοηθούν το ευρωπαϊκό θεματολόγιο για την ασφάλεια

Για την προστασία μας από τις τρομοκρατικές απειλές χρειάζονται καινοτόμα τεχνολογικά εργαλεία. Απαιτούνται περαιτέρω προσπάθειες, τόσο για την χρήση των τεχνολογιών ανίχνευσης όσο και για την προσπάθεια τυποποίησης της χρήσης τους. Η ευρωπαϊκή βιομηχανία είναι σε θέση να αναγνωρίζει τις ανάγκες των αρχών και τις δυνατότητές τους να υλοποιούν τις λύσεις που προσφέρει. Μπορεί να της δοθεί στήριξη μέσω της δημιουργίας πλατφορμών που θα συνδέουν τις διάφορες λύσεις, θα αποφεύγουν τις αλληλεπικαλύψεις και θα αξιοποιούν τις καινοτόμες ιδέες. Η ευρωπαϊκή τυποποίηση θα πρέπει να γεφυρώνει συστήματα, μεθόδους και προϊόντα, παρέχοντας πρότυπα που να στηρίζουν την ποιότητα των δεδομένων και τη διαλειτουργικότητα των συστημάτων δεδομένων τα οποία καταγράφουν στατιστικά στοιχεία για την εγκληματικότητα, αλλά και θεσπίζοντας απαιτήσεις για τον εξοπλισμό ανίχνευσης, σε άλλους τομείς πέραν των αερομεταφορών.